पाएं अपने शहर की ताज़ा ख़बरें और फ्री ई-पेपरडाउनलोड करें
मोहाली. रिलायंस फ्रेश आउटलेट, फेज-5 के सामने से दो नकाबपोश लुटेरे लाखों का कैश लेकर भाग गए। सोमवार दोपहर कलेक्शन का काम करने वाले पवन के साथ यह घटना घटी। पुलिस को पवन के बयानों पर शक है, क्योंकि वह कभी कह रहा है कि बैग में 6 लाख रुपए थे, तो कभी 9 लाख की रकम बता रहा है। पुलिस पवन व उसके दोस्तों की कॉल डीटेल खंगाल रही है।
कैश मैनेजमेंट सर्विसेज के लिए काम करने वाला पवन सोमवार को तीन अन्य कंपनियों से कैश लेकर रिलायंस फ्रेश पहुंचा था। दोपहर करीब 1.50 बजे पवन ने अकाउंट्स मैनेजर जगजीत सिंह से दो दिनों में जमा हुई 5 लाख 40 हजार 173 रुपए की रकम ली। बाहर वह बाइक पर सवार होने लगा, तभी दो नकाबपोश युवकों ने कंधे पर लटका उसका बैग छीन लिया। पवन उनके पीछे बाइक लेकर भागा, लेकिन गिर गया। करीब 50 कदम दूर दो अन्य युवक बाइक स्टार्ट किए खड़े थे, जिन पर सवार होकर बैग छीनने वाले भाग निकले।
मौके पर पहुंचे एसपी हेडक्वार्टर दर्शन सिंह मान, एसपी सिटी-1 स्वर्णदीप सिंह, क्राइम ब्रांच इंस्पेक्टर गुरचरण सिंह और इंडस्ट्रियल एरिया चौकी प्रभारी रामदर्शन ने पवन के बयान लिए। क्राइम ब्रांच की टीम पवन को उन तीनो कंपनियों में ले गई जहां से कैश कलेक्ट कर पवन रिलायंस फ्रेश पहुंचा था। रिलायंस फ्रेश के अकाउंटेंट जगजीत ने बताया कि पवन रोज कलेक्शन के लिए 11.30 के करीब आता था। लेकिन सोमवार को 1.40 बजे आया। पवन ने बताया कि वह अपने घर ऊना गया हुआ था, इस कारण लेट हो गया। पवन को कलेक्शन के लिए आते हुए डेढ़ महीने ही हुए हैं। पहले गुरप्रीत और हरप्रीत नाम के युवक आते थे।
सीसीटीवी में कुछ साफ नहीं
रिलायंस फ्रेश आउटलेट, दावत रेस्टोरेंट और सामने पोस्ट ऑफिस के अंदर, कहीं पर भी सीसीटीवी कैमरे बाहर नहीं लगे हैं। पुलिस दावत के अंदर लगे सीसीटीवी कैमरों की फुटेज देख रही है, लेकिन कुछ नजर नहीं आ रहा है। ऐसे में पुलिस को ट्रेस करने में परेशानी हो रही है। पुलिस ने शोरूम मालिकों को हिदायत भी दी कि शोरुम के बाहर कैमरे लगवाएं। वहीं पवन की कंपनी कैश मैनेजमेंट सर्विसेज भी शक के दायरे में आ गई है। कंपनी युवकों से लाखों का कैश कलेक्ट करवाती है, लेकिन सुरक्षा के प्रति कितनी सचेत है यह आज की घटना से स्पष्ट हो गया।
चश्मदीद के मुताबिक
आउटलेट के साथ दावत रेस्टोरेंट के बाहर खड़े दरबान सूरज ने बताया कि उसने दो युवकों को भागते देखा और उनका पीछा किया, लेकिन वह अपने साथियों की बाइक पर बैठकर निकल गए। दोनों बाइकों के आगे और पीछे की नंबर प्लेट्स पर सफेद रंग की पट्टी लगी थी।
पुलिस युवक के बयान दर्ज कर रही है। देखा जा रहा है कि लुटेरे कहां से पवन का पीछा कर रहे थे। पुलिस पवन को उन कंपनियों में ले गई थी, जहां से उसने रुपए कलेक्ट किए थे। अभी तक इस केस में कुछ भी नहीं कहा जा सकता।
-दर्शन सिंह मान, एसपी हेडक्वार्टर
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva bho_Deva hin_Deva kas_Deva hin_Deva hin_Deva bho_Deva zho_Hant eng_Latn